Η **Νόνη (Παναγιώτα) Δούνια** (Πειραιάς, 12 Ιανουαρίου 1972) είναι η πρώτη Ελληνίδα που εκλέχθηκε βουλεύτρια στον Πειραιά με την Νέα Δημοκρατία. Έχει ασχοληθεί επαγγελματικά με την παρουσίαση τηλεοπτικών και ραδιοφωνικών εκπομπών, την υποκριτική και τον χώρο της μόδας.

Βιογραφικό
----------

Γεννήθηκε στον Πειραιά όπου και μεγάλωσε. Από μικρή ηλικία, ασχολήθηκε με τον αθλητισμό, κάνοντας πρωταθλητισμό στην κολύμβηση με την ομάδα του Εθνικού Πειραιά και στην υδατοσφαίριση με την ομάδα του Αθλητικού Ομίλου Καστέλλας. Σπούδασε χορό στην Κρατική Σχολή Ορχηστικής Τέχνης και Σχέδιο μόδας στη Σχολή Βελουδάκη.

### Modeling - Τηλεόραση

Το 1996 συμμετείχε στα καλλιστεία του ΑΝΤ1, όπου στέφθηκε Β' Σταρ Ελλάς. Έπειτα, εκπροσώπησε την Ελλάδα στο διαγωνισμό Μις Ευρώπη, κατακτώντας την τέταρτη θέση (3η αναπληρωματική) και τον ειδικό τίτλο 

Miss Gjalica. Το 1999, παρουσίασε την εκπομπή «Επτά» στο κυπριακό κανάλι ΡΙΚ ενώ δύο χρόνια αργότερα, έκανε το υποκριτικό της ντεμπούτο, μέσα από τη σειρά του ΑΝΤ1, «Στρίβειν διά του αρραβώνος» (σκην. Βασίλης Θωμόπουλος). Το 2002, έπαιξε σε ένα επεισόδιο της σειράς του ALPHA, «Κόκκινος Κύκλος» (σκην. Πάνος Κοκκινόπουλος) και την επόμενη σεζόν συμμετείχε σε δώδεκα επεισόδια της σειράς «Αχ... και να 'ξερες» (σκην. Πάνος Κοκκινόπουλος) στο ίδιο κανάλι. Ακολούθησαν οι σειρές «Πεθαίνω για σένα» (2003-04, σκην. Πάνος Κοκκινόπουλος), «Έλα να αγαπηθούμε» (2006, σκην. Δημήτρης Αρβανίτης) και «Έρωτας με επιδότηση Ο.Γ.Α.» (2006-07, σκην. Αντώνης Τέμπος). 

Το 2008, συμμετείχε στην εκπομπή του ALPHA, «Baby Dance» ενώ από το 2008 μέχρι το 2010, παρουσίασε την εκπομπή του MEGA, «Mommy: Το Παιδί μου κι Εγώ». Το 2015, έκανε μια σύντομη εμφάνιση στη σειρά «Το σόι σου» ενώ παρουσίασε και την εκπομπή «Γυναίκες» στο E TV μαζί με τις Σοφία Βογιατζάκη, Δέσποινα Καμπούρη και Έλενα Παπαβασιλείου. Το 2016, συμμετείχε σε δύο επεισόδια της σειράς του ΑΝΤ1, «Οι Συμμαθητές». Το 2023 συμμετείχε στην εκπομπή του MEGA, «Ακόμη δεν είδες τίποτα» του Κώστα Τσουρού.

### Πολιτική

Υπήρξε μέλος Δ.Σ. στον Οργανισμό Πολιτισμού, Αθλητισμού και Νεολαίας του Δήμου Πειραιά. Στις Αυτοδιοικητικές εκλογές του 2019 εξελέγη Δημοτική Σύμβουλος Πειραιά με το συνδυασμό «Πειραιάς Νικητής». 

Τον Ιούλιο του 2019 εξελέγη βουλευτής Α’ Πειραιώς και Νήσων με τη Νέα Δημοκρατία, όντας η πρώτη γυναίκα βουλευτής της ΝΔ στον Πειραιά. Ήταν μέλος της Διαρκούς Επιτροπής Μορφωτικών Υποθέσεων της Βουλής, της Ειδικής Μόνιμης Επιτροπής Οδικής Ασφάλειας της Βουλής, καθώς και της Επιτροπής Βιβλιοθήκης της Βουλής.

Φιλμογραφία
-----------

### Τηλεόραση

| Έτος | Τίτλος Προγράμματος | Κανάλι | Ρόλος | Σημειώσεις |
| --- | --- | --- | --- | --- |
| 1994-1996 | Μπίλιες | ΣΚΑΪ | η ίδια | Συμπαρουσιάστρια |
| 1996 | Διαγωνισμός Ομορφιάς ANT1 | ANT1 | Διαγωνιζόμενη / Β' Σταρ Ελλάς |
| 1997 | C' est la vie | MEGA | Βικτώρια | 1 επεισόδιο |
| 1999 | Επτά | ΡΙΚ | η ίδια | Παρουσιάστρια |
| 1999-2000 | Και οι παντρεμένοι έχουν ψύχη | ANT1 | Σύλβια | 25 επεισόδια |
| 2000-2001 | Στρίβειν δια του αρραβώνος | ANT1 | Λόλα | 10 επεισόδια |
| 2002 | Κόκκινος Κύκλος | ALPHA | Ελένη | Επεισόδιο: "Τρωικός πόλεμος" |
| Playmate of the year | ALPHA | η ίδια | Παρουσιάστρια |
| 2002-2003 | Αχ... και να 'ξερες | ALPHA | Χαρά | 12 επεισόδια |
| 2003-2004 | Πεθαίνω για σένα | ALPHA | Χαρά | Πρωταγωνιστικός Ρόλος |
| 2004 | Κι όπου μας βγάλει | ALTER | Νάντια | Τηλεταινία, Πρωταγωνιστικός Ρόλος |
| 2005-2006 | Έλα να αγαπηθούμε | ANT1 | Αλίκη | Πρωταγωνιστικός Ρόλος |
| 2006-2007 | Έρωτας με επιδότηση Ο.Γ.Α. | ALPHA | Ειρήνη | Πρωταγωνιστικός Ρόλος |
| 2008 | Baby Dance | ALPHA | η ίδια | Κριτική Επιτροπή |
| 2008-2010 | Mommy: Το παιδί μου κι εγώ | MEGA | Παρουσιάστρια |
| 2011-2012 | Γονείς από κούνια | ΣΚΑΪ | Παρουσιάστρια |
| 2015 | Γυναίκες | epsilontv | Παρουσιάστρια |
| Το σόι σου | ALPHA | Ελπίδα Σταυροπούλου | Επεισόδιο: "Πλαστικές" |
| Οι Συμμαθητές | ANT1 | μητέρα Αναστασίας | 2 επεισόδια |
| 2016 | Flashback | ANT1 | η ίδια | Παρουσιάστρια |
| 2023- | Ακόμη δεν είδες τίποτα | MEGA | Συμπαρουσιάστρια |

### Κινηματογράφος

| Έτος | Τίτλος Κινηματογραφικής Ταινίας | Ρόλος |
| --- | --- | --- |
| 2000 | Χαμένος παράδεισος | Λένα |

Προσωπική ζωή
-------------

Είναι παντρεμένη με τον Κυριάκο Μουρατίδη από την 1/7/2004. Έχουν αποκτήσει μαζί δύο παιδιά: τον Στάθη (2005) και την Ζαφειρία (2006).

Παραπομπές
----------

1. ↑  «Κοινοβουλευτική Θητεία Βουλευτών Από Τη Μεταπολίτευση Ως Σήμερα».
2. ↑  ««Ακόμη δεν είδες τίποτα» με τον Κώστα Τσούρο. Πρεμιέρα Σάββατο 23 Σεπτεμβρίου, 13.40 στο MEGA». *in.gr*. 12 Σεπτεμβρίου 2023. Ανακτήθηκε στις 13 Σεπτεμβρίου 2023.
3. ↑  «Κοινοβουλευτική Θητεία Βουλευτών Από Τη Μεταπολίτευση Ως Σήμερα - Δούνια Παναγιώτα».